CELEX: 
Language: bg
Date: 2022-05-05 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълнение на Регламент (ЕС) 2018/858 на Европейския парламент и на Съвета по отношение на процедурата за налагане на административни глоби и методите за тяхното изчисляване и събиране

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               В съответствие с Регламент (ЕС) 2018/858 Комисията се оправомощава да определя процедурата и методите за изчисляване и събиране на административните глоби, които могат да бъдат наложени на съответните икономически оператори за несъответствие на превозно средство, система, компонент или отделен технически възел.
            
            
               Държавите членки вече не носят цялата отговорност за санкциониране на икономическите оператори, които не спазват законодателството. Въз основа на изпитванията и контролните проверки, които е извършила в съответствие с член 9 от Регламент (ЕС) 2018/858, Комисията може да установи, че е необходима коригираща или ограничителна мярка на равнището на Съюза. След консултация със съответните държави членки и икономически оператори тя взема решение дали да наложи коригиращи или ограничителни мерки на равнището на Съюза в съответствие с член 53 от Регламент (ЕС) 2018/858. В подкрепа на посочените мерки тя може да налага административни глоби на съответните икономически оператори за несъответствие на дадено превозно средство, система, компонент или отделен технически възел с изискванията на Регламент (ЕС) 2018/858.
            
            
               Както е посочено в член 85, параграф 1 от Регламент (ЕС) 2018/858, административните глоби са ефективни, пропорционални и възпиращи. Въз основа на член 85, параграф 1 от Регламент (ЕС) 2018/858 Комисията се оправомощава в съответствие с член 85, параграф 2 от посочения регламент да определи процедурата и методите за изчисляване и събиране на административните глоби.
            
            
               С настоящия делегиран регламент се определят подробните изисквания, които трябва да се вземат предвид при определянето на размера на административната глоба: например потенциалната полза и икономическото предимство за съответния икономически оператор, последиците за здравето, безопасността, околната среда и др. Той включва и процедурни разпоредби, като правото на добра администрация, по-специално правото на икономическия оператор да бъде изслушан и да има достъп до досието си, като същевременно се зачитат законните интереси, свързани с поверителността и търговската тайна. Предвидени са и разпоредби, с които се определя методът за събиране на административните глоби, за да се улесни тяхното плащане.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               При изготвянето на настоящия акт Комисията проведе подходящи консултации с експертите и заинтересованите страни от бранша в държавите членки. На заседанията на експертната група на държавите членки беше представен проект на текста и техните коментари бяха взети предвид.
            
            
               В съответствие с правилата за по-добро регулиране проектът на делегирания акт беше публикуван на портала „По-добро регулиране“ с оглед събиране на отзиви от широката общественост за четириседмичен период между 27 януари 2022 г. и 24 февруари 2022 г. Общо 3 заинтересовани страни предоставиха отзиви. Комисията внимателно разгледа и взе под внимание всички получени коментари.
            
            
               Коментарите бяха съсредоточени главно върху методите за изчисляване на административните глоби. По време на този процес бяха взети предвид съответните коментари.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Правното основание за настоящия делегиран акт е член 85, параграф 2 от Регламент (ЕС) 2018/858 на Европейския парламент и на Съвета от 30 май 2018 г. относно одобряването и надзора на пазара на моторни превозни средства и техните ремаркета, както и на системи, компоненти и отделни технически възли, предназначени за такива превозни средства, за изменение на регламенти (ЕО) № 715/2007 и (ЕО) № 595/2009 и за отмяна на Директива 2007/46/ЕО. 
            
            
               Процедурните правила относно правото на изслушване, поверителността и търговската тайна са определени в членове 1 и 2.
            
            
               В член 3 се определя методът, който Комисията прилага за изчисляване на размера на административните глоби.
            
            
               В член 4 се посочва, че за събирането на административни глоби Комисията издава дебитно известие, адресирано до икономическия оператор, в съответствие с Регламент (ЕС, Евратом) 2018/1046 на Европейския парламент и на Съвета.
            
            
               
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 5.5.2022 година
            
            
               за допълнение на Регламент (ЕС) 2018/858 на Европейския парламент и на Съвета по отношение на процедурата за налагане на административни глоби и методите за тяхното изчисляване и събиране 
               
         
         
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2018/858 на Европейския парламент и на Съвета от 30 май 2018 г. относно одобряването и надзора на пазара на моторни превозни средства и техните ремаркета, както и на системи, компоненти и отделни технически възли, предназначени за такива превозни средства, за изменение на регламенти (ЕО) № 715/2007 и (ЕО) № 595/2009 и за отмяна на Директива 2007/46/ЕО
                  1
               , и по-специално член 85, параграф 2 от него,
            
            
               като има предвид, че:
            
            
               (1)Решението за налагане на административна глоба на икономически оператор в подкрепа на коригиращи и ограничителни мерки в съответствие с член 85 от Регламент (ЕС) 2018/858 следва да бъде взето от Комисията след консултации със съответните държави членки и съответния икономически оператор или оператори съгласно член 53, параграф 6 от Регламент (ЕС) 2018/858 и следва да бъде отразено в решението за налагане на коригиращи и ограничителни мерки. 
            
            
               (2)Необходимо е да се определят някои процедурни стъпки, когато Комисията възнамерява да наложи административни глоби в подкрепа на коригиращи и ограничителни мерки, въз основа на процедурата, посочена в член 53, параграф 6 от Регламент (ЕС) 2018/858. Особено важно е да се гарантира правото на изслушване и правото на достъп до досието, като на икономическия оператор се предостави достъп до съответната информация и правото да представи своите съображения заедно с доказателствата, необходими в подкрепа на тези съображения, във връзка с планираното налагане на административна глоба. Освен това е необходимо да се определят правила, за да се гарантира подходяща защита на данните, които икономическите оператори считат за поверителни.
            
            
               (3)Необходимо е да се определи метод за изчисляване на административните глоби в зависимост от това колко сериозно е несъответствието. Този метод следва да бъде предварително известен на икономическите оператори. Административните глоби следва да възпират икономическите оператори от нарушаване на изискванията на Регламент (ЕС) 2018/858 и да са пропорционални на тежестта на нарушението. Тъй като административните глоби се налагат за всяко несъответстващо превозно средство, система, компонент или отделен технически възел, критериите за изчисляване на глобата следва да бъдат надлежно разгледани. При изчисляването на административните глоби следва да се вземе предвид всяко неправомерно икономическо предимство, получено чрез продажбата или разпространението на несъответстващо превозно средство, което би могло да наруши конкуренцията спрямо други, спазващи правилата, икономически оператори. Всички загуби, понесени от потребителите, включително промяната на работните характеристики на превозното средство, която произтича от несъответствието, също следва да се вземат предвид при оценката на тежестта на нарушението, тъй като такова несъответствие може да накърни защитата на здравето и безопасността на потребителите, която се цели с посочения регламент. Освен това размерът на административните глоби следва да е пропорционален на броя на несъответстващите превозни средства, регистрирани в Съюза, или на броя на несъответстващите системи, компоненти или отделни технически възли, предоставени на пазара на Съюза.
            
            
               (4)При изчисляването на административните глоби следва надлежно да се вземат предвид тежестта и последиците от нарушението, както и всички утежняващи и смекчаващи фактори, като глобите следва да се възприемат като възпиращи, пропорционални и компенсиращи ползите от несъответствието. Утежняващите фактори следва да включват въздействието върху безопасността, здравето и околната среда, тъй като гарантирането на високо равнище на безопасност, здраве и опазване на околната среда се определя като цел на Регламент (ЕС) 2018/858. За постигането на посочените цели следва да допринесе създаването на ефективна схема за санкции на равнището на Съюза, имаща възпиращо действие чрез санкции за несъответствие, което се отразява отрицателно на безопасността на пътниците в превозното средство и на другите участници в пътното движение, както и на защитата на човешкото здраве и околната среда. Степента на съдействие от страна на икономическия оператор, включително коригиращите действия, предприети от него, следва да се считат за смекчаващи елементи при изчисляването на административната глоба.
            
            
               (5)За да се улесни плащането на административните глоби, е необходимо да се определи метод за тяхното събиране. Събирането на тези глоби следва да се извършва в съответствие с правилата за събиране на глоби или други санкции, наложени от институциите на Съюза, предвидени в Регламент (ЕС, Евратом) 2018/1046 на Европейския парламент и на Съвета
                  2
               ,
            
            
            
               ПРИЕ НАСТОЯЩИЯ РЕГЛАМЕНТ:
            
            
                
            
            
               Член 1 
               Процедура
            
            
               1.Преди да наложи административна глоба съгласно член 85, параграф 1 във връзка с член 53 от Регламент (ЕС) 2018/858 на икономически оператор, Комисията уведомява писмено икономическия оператор и съответните държави членки за намерението си да наложи административната глоба и посочва причините за това. 
            
            
               2.На икономическия оператор и на съответните държави членки се дава срок от не по-малко от 30 дни след уведомлението по параграф 1, за да представят писмено своите съображения на Комисията. Без да се засяга параграф 4, писмени съображения, получени след изтичането на този срок, не се вземат предвид.
            
            
               3.Икономическият оператор и съответните държави членки могат в писмените си съображения до Комисията да приложат всякакви доказателства в подкрепа на своите съображения.
            
            
               4.След получаване на писмените съображения на икономическия оператор и на съответните държави членки Комисията може с мотивирано искане да изиска допълнителна информация в срок, не по-кратък от 15 дни, който да бъде посочен в искането.
            
            
               5.В изключителни случаи, когато Комисията се нуждае от допълнителна информация, тя може да покани икономическия оператор и съответните държави членки да изразят устно позицията си на среща след приключване на писмената фаза на процедурата по параграфи 1—4. 
            
            
               Член 2 
               Поверителност  
            
         
         
            
               1.Икономическите оператори, които предоставят информация в съответствие с член 1, посочват всяка предоставена от тях информация, която считат за поверителна, като посочват причините и, когато е необходимо, предоставят отделна неповерителна версия на документа, съдържащ тази информация, до определената от Комисията дата.
            
            
               2.Когато икономическият оператор не е определил никаква информация като поверителна, Комисията може да приеме, че предоставената информация не е поверителна. 
            
            
               3.Нищо в настоящия член не възпрепятства Комисията да използва предоставената информация за доказване на несъответствие.
            
            
               Член 3 
               Метод за изчисляване на административните глоби 
            
            
               1.За целите на изчисляването на размера на административните глоби Комисията прави оценка на следните величини:
            
            
               а)икономическото предимство или друго предимство, получено от икономическия оператор в резултат на несъответствието;
            
            
               б)когато е възможно, загубите за потребителите в резултат на несъответствието.
            
            
               Така оценените предимства и загуби формират основата за изчисляване на административните глоби. Когато дадено предимство за икономическия оператор представлява и загуба за потребителите, то се взема предвид само веднъж.
            
            
               Въз основа на величините, посочени в букви а) и б), административните глоби се изчисляват, като се вземе предвид броят на несъответстващите превозни средства, регистрирани на пазара на Съюза, или броят на съответните несъответстващи системи, компоненти или отделни технически възли, предоставени на пазара на Съюза. 
            
            
               2.При изчисляването на размера на административните глоби Комисията взема предвид всички утежняващи или смекчаващи фактори, както и други фактори. 
            
            
               3.Утежняващите фактори, посочени в параграф 2, включват следните елементи: 
            
            
               а)въздействието върху здравето и безопасността на хората или отрицателното въздействие върху околната среда, дължащо се на занижаване на изискванията към работните характеристики на превозното средство;
            
            
               б)степента на небрежност или умисъл на икономическия оператор, включително всеки негов опит да укрие или прикрие съответната информация за установяване на несъответствие;
            
            
               в)всеки необоснован отказ от страна на икономическия оператор да предостави информация или доказателства, поискани от Комисията.
            
            
               4.Смекчаващите фактори, посочени в параграф 2, включват следните елементи: 
            
            
               а)усилията и сътрудничеството на икономическия оператор при откриването на несъответствие;
            
            
               б)всички коригиращи действия, предприети по собствена инициатива на икономическия оператор, включително тяхната своевременност;
            
            
               в)всеки друг разумен и подходящ смекчаващ фактор, доказан със съответни доказателства от икономическия оператор.
            
            
               5.Другите фактори, посочени в параграф 2, включват повторението, честотата или продължителността на несъответствието и други санкции, наложени на равнището на Съюза или на национално равнище за неспазване на правилата на ЕС за одобряване на типа през 10-те години, предхождащи установяването на несъответствието.
            
            
               6.Окончателната административна глоба в евро се определя на равнище, което гарантира нейната ефективност, пропорционалност и възпиращ характер.
            
         
         
            
               Член 4 
               Методи за събиране на административните глоби 
            
            
               1.Административните глоби трябва да бъдат платени в срок от 3 месеца от датата, на която длъжникът е бил уведомен за решението на Комисията, считано от датата на получаване на уведомителното писмо. Глобите се събират в съответствие с членове 107 и 108 от Регламент (ЕС, Евратом) 2018/1046. Допълнителен срок за плащане може да бъде предоставен в съответствие с член 104 от посочения регламент.
            
            
               Член 5 
               Влизане в сила
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз. 
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 5.5.2022 година.
            
            
               
                     За Комисията
               
               
                     Председател
                     Ursula VON DER LEYEN
               
               
            
         
         
            
                  
                     (1)
                  
                        OB L 151, 14.6.2018 г., стр. 1.
               
               
                  
                     (2)
                  
                        Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (OВ L 193, 18.7.2018 г., стр. 1).